“เครดิตสวิส” ชี้โควิดฉุด GDP ไทยอ่วมยันไตรมาส 1/64 เซ่นนทท.ซบเซาฉุดรายได้ลด
“เครดิตสวิส” ชี้โควิดฉุด GDP ไทยอ่วมยันไตรมาส 1/64 เซ่นนทท.ซบเซาฉุดรายได้ลด
31 ส.ค. 2563

เครดิต สวิส ระบุในบทวิเคราะห์ถึงมาตรการกระตุ้นท่องเที่ยวจากการใช้ “ภูเก็ตโมเดล” โดยคาดว่าจะมีผู้เข้าร่วมเป็นจำนวนน้อย เนื่องจากผู้ที่เดินทางเข้าประเทศยังต้องมีการกักตัว 14 วัน รวมไปถึงการตรวจเชื้ออีกหลายรอบ และจะต้องอาศัยอยู่ในประเทศนานถึง 1 เดือนอีกด้วย สำหรับโรงแรมที่จะให้บริการนั้นยังมีเพียงไม่กี่แห่งที่ได้รับการเข้าร่วม และเนื่องด้วยปริมาณการตรวจหาเชื้อสูงสุดในไทยนั้นยังจำกัดอยู่ ทำให้ คาดว่าจะมีนักท่องเที่ยวเข้าร่วมพียงแค่หลักร้อยหรือหลักพันเท่านั้น
อย่างไรก็ตาม ยังไม่มีข้อมูลเพิ่มเติมเกี่ยวกับมาตรการออกมา แต่ถึงมาตรการจะประสบผลสำเร็จ การขยับขยายมาตรการไปอีกคาดว่าจะเป็นไปอย่างช้า ทั้งนี้ เครดิต สวิส มองว่ารายได้จากการท่องเที่ยวจะยังคงน้อยจนกว่าจะมีการแพร่หลายของวัคซีน
อย่างไรก็ดี ไตรมาสที่สองถือเป็นโลว์ซีซั่นของธุรกิจท่องเที่ยวในประเทศไทย โดยไตรมาสที่สองของปี 2562 ธุรกิจท่องเที่ยวคิดเป็น 21% ของรายได้ทั้งปีของธุรกิจ และคิดเป็น 8.9% ต่อจีดีพีในไตรมาสที่สองของปี 2562 เท่านั้น ในขณะที่การท่องเที่ยวในไตรมาสที่หนึ่งปี 2562 คิดเป็น 12.2% ของจีดีพี
สำหรับผลกระทบจากทั้งโลว์ซีซั่นและไฮซีซั่น จะฉุดให้ตัวเลขผู้โดยสารขาเข้าต่ำลงอย่างเป็นระดับในอีกสามไตรมาสข้างหน้านี้ และจะยังเป็นปัจจัยกดดันจีดีพีอีกด้วย โดยการท่องเที่ยวในประเทศขณะนี้ที่คิดเป็นราว 90% ของธุรกิจจะยังไม่ส่งผลบวกอย่างมีนัยยะสำคัญตลอดไปจนถึงไตรมาส 1/63
ทั้งนี้ เมื่อรวมสองธุรกิจหลักที่ได้รับผลกระทบจากการแพร่ระบาดของเชื้อไวรัสโควิด-19 จะเห็นได้ว่าการท่องเที่ยวที่คิดเป็น 11% ของจีดีพีในปี 2562 และการส่งออกที่คิดเป็น 45% ของจีดีพีในปี 2562 ทำให้เห็นว่าปัจจัยภายนอกส่งผลลบต่อไทย และจะมีน้ำหนักเกินกว่าปัจจัยเชิงบวกจากการเปิดเศรษฐกิจในประเทศ นอกจากนั้นแล้ว การเป็นประเทศที่พึ่งพาการท่องเที่ยวอย่างไทยนั้นจะทำให้การฟื้นตัวของจีดีพีช้ากว่าประเทศอื่นๆ ในภูมิภาค